LV Eiropas Savienības Oficiālais Vēstnesis C 241/3

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 241/04

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MAGIUN DE PRUNE TOPOLOVENI”

EK Nr.: RO-PGI-0005-0763-04.03.2009

ACVN ( ) AĢIN ( X )

Šajā vienotajā dokumentā ir aprakstīti galvenie produkta specifikācijas elementi informācijas nolūkā.

1. Nosaukums:

“Magiun de prune Topoloveni”

2. Dalībvalsts vai trešā valsts:

Rumānija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

“Magiun de prune Topoloveni” ir augstākā labuma ievārījums ar viendabīgu konsistenci bez kunkuļiem un mizu atliekām, ievārījuma masas virsma pēc atdzesēšanas ir spīdīga, ko nodrošina vietējā ražošanas metode. To ražo no rūpīgi atlasītām, pilnībā nobriedušām kvalitatīvām plūmēm. Gatavais produkts satur arī plūmju mizas, kas palielina tā uzturvērtību, jo ir pierādīts, ka tieši mizās ir visvairāk bioloģiski aktīvo vielu un augu ķīmisko vielu (antioksidanti, vitamīni, šķīstošās un nešķīstošās pārtikas šķiedrvielas).

Plūmju ievārījums ir tumši brūnā krāsā, tā izgatavošanai izmanto tikai pilnībā nogatavojušās plūmes; produkta krāsu ietekmē arī ilgā karsēšana iebiezināšanas laikā.

Plūmju ievārījumam ir saldi skābena un maiga nogatavojušos plūmju garša ar spēcīgu un patīkamu smaržu bez piedeguma, uzrūguma vai iepelējumu pazīmēm.

3.3. Izejvielas (tikai pārstrādātiem produktiem):

“Magiun de prune Topoloveni” ražošanai izmanto pilnībā nogatavojušās plūmes, kuras iegūst no tā dēvētās “brumării” plūmes (Prunus domestica L. ssp. domestica – mājas plūme) izaudzētajām šķirnēm un to atvasinājumiem: “Stanley”, “Pitestean”, “Tuleu timpuriu”, “Tuleu gras”, “Grasa ameliorata”, “Grasa Romanesca”, “Bistriteana”, “Vinata Romaneasca”, “Brumarii”, “Valcean”, “Centenar”, “Pescarus”, “Dimbovita”, “Tomnatici de Caran Sebes”, “Silvia”, “Boambe de Leordeni”.

Šo šķirņu augļiem ir ievārījuma pagatavošanai vajadzīgās īpašības, jo tiem ir paaugstināts ogļhidrātu (dabiskā saldinātāja) un C vitamīna saturs, ko nodrošina plūmju ilgā nogatavošanās mērenā (maigā) temperatūrā.

“Magiun de prune Topoloveni” ražošanai izmanto tikai labi nogatavojušās un rūpīgi atlasītas plūmes. Augļiem jābūt veseliem un ievāktiem dārzos, kuros ķīmiskais mēslojums ir lietots tikai nedaudz; tiem nedrīkst būt iepuvumu, mehānisku iebojājumu pazīmju un kukaiņu, ērču vai citu kaitēkļu atstātu redzamu pēdu.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Lai iegūto produktu varētu apzīmēt ar nosaukumu “Magiun de prune Topoloveni”, uzņēmumam, kurā apstrādā plūmes, ir jāatrodas 4. punktā minētajā ģeogrāfiskajā apgabalā.

Pieņemšana: plūmes pieņem apstrādes apgabalā esošajos sagādes punktos un glabā tam īpaši paredzētās vietās svaigā un neskartā veidā, nepieļaujot neraksturīgu smaku iekļūšanu glabātuvē.

Mazgāšana: mehanizēta, izmantojot ar izsmidzinātājiem aprīkotas iekārtas skalošanai aukstā dzeramajā ūdenī. Mazgāšanu visu laiku uzrauga, lai nepieļautu smilšu vai citu svešķermeņu iekļūšanu gala produktā.

Šķirošana: nomazgātās plūmes nogādā uz pacēlāja lentes, lai atklātu un atlasītu nepiemērotus augļus.

Termiskā apstrāde: tvaicēšana īpašās iekārtās no nerūsējoša tērauda ar 80 °C karstu tvaiku 1,5 atmosfēru spiedienā četras līdz piecas minūtes.

Izspaidīšana caur sietu notiek divos posmos: pirmajā posmā izmanto sietus, kuru acu diametrs nav lielāks par 3 mm, pēc tam otrajā posmā izmanto sietu, kura acu diametrs ir no 1,8 līdz 2 mm, lai iegūtu pēc iespējas tīrāku un viendabīgāku plūmju izspaidu masu.

Iebiezināšana: lai iegūtu “Magiun de prune Topoloveni”, plūmju izspaidas iebiezina, karsējot atvērtos katlos ar divkāršām sieniņām, līdz sausā masa ir sasniegusi vismaz 55 % koncentrāciju. Iebiezināšanu veic, lai kontrolētā temperatūrā iztvaicētu no plūmēm ūdeni. Katlus silda, izmantojot tvaiku, kas cirkulē starp katlu divkāršajām sieniņām, līdz cukura saturs produkts sasniedz 50 līdz 52 grādus pēc Briksa skalas, process ilgst 9 līdz 12 stundas atkarībā no sausnas satura izejvielā.

Divkāršo sieniņu katliem ir uzstādīti koka maisītāji ar stiprinājumu, kas pastāvīgi (nepārtraukti) nodrošina plūmju izspaidu viendabīgumu, lai masa nepiedegtu un nesakaramelizētos. Lai noteiktu gala produkta kvalitāti, kvalificēts speciālists ar pārnēsājamu refraktometru pārbauda cukura saturu. Nav ieteicams turpināt karsēšanu pēc tam, kad cukura saturs ir sasniedzis 60 grādus pēc Briksa skalas, jo šādā gadījumā “Magiun de prune Topoloveni” var rasties piedeguma garša un smarža, savukārt karsēšanas laika saīsināšana var izraisīt galaproduktā rūgšanas procesus.

Sadalīšana un atdzesēšana: “Magiun de prune Topoloveni” masu vienmērīgi sadala pa trim 200 l mucām, kurās ieklāts PVC maiss (pārtikas plēve), izmantojot koka darbarīkus (lielas karotes) un veidojot plānas kārtas, lai produkts pēc iespējas drīzāk atdzistu līdz apkārtējās vides gaisa temperatūrai un to varētu novietot glabāšanai šim nolūkam īpaši ierīkotā vietā.

Ar pārtikas plēvi izklāto mucu piepildīšana notiek piecas līdz septiņas dienas, līdz “Magiun de prune Topoloveni” ir pilnībā atdzisis atkarībā no apkārtējā gaisa temperatūras. To, vai produkts ir atdzisis, pārbauda pēc garšas, izmantojot mazu koka lāpstiņu vai kausiņu (karoti).

Ir aizliegts pievienot konservantus vai saldinātājus neatkarīgi no izmantotās izejvielas kvalitātes.

3.6. Īpaši noteikumi griešanai, rīvēšanai, iepakošanai u. c.:

Iepakošana un glabāšana norisinās noteiktajā ģeogrāfiskajā apgabalā, proti, Topoloveni pilsētā, lai saglabātu “Magiun de prune Topoloveni” īpašības. Ir precīzi jāievēro “Magiun de prune Topoloveni” nobriedināšanas un žāvēšanas process.

Ja neievēro iepakošanas noteikumus, tās vides gaiss un siltums, kurā novietotas ievārījuma mucas, ietekmē fizikāli ķīmisko un bioloģisko faktoru darbību, kas var izraisīt ievārījuma krāsas, smaržas vai garšas izmaiņas.

Produkts ir obligāti jāuzrauga visa iepakošanas un atdzesēšanas posma laikā, lai nepieļautu kondensāta rašanos, t. i., pavisam neliela ūdens daudzuma klātbūtni, kas var veicināt mikroorganismu vairošanos (baktērijas, rauga un pelējuma sēnītes).

“Magiun de prune Topoloveni” fasē gan liela tilpuma iepakojumos, gan arī burkās.

Iepildīšanu liela tilpuma iepakojumos veic ar pārtikas plēvi (PVC maisu) izklātās mucās. Mucas ar ievārījumu atdzesē, PVC (pārtikas plēves) maisu malas nomazgā un pēc tam aizloka, pirms mucu hermētiskas noslēgšanas ar vākiem uzliek vēl vienu PVC (pārtikas plēves) pārsegu.

Fasēšana liela tilpuma iepakojumos ir vajadzīga tāpēc, ka izejvielām izmanto tikai labi nogatavojušās plūmes, kuras iepērk ļoti īsu laikposmu – ne vairāk kā 60 dienas gadā (no 15. augusta līdz vēlākais 15. oktobrim). Fasējot liela tilpuma iepakojumos, pasterizācija nav vajadzīga.

Iepildīšanai stikla burkās “Magiun de prune Topoloveni” masu automātiski sadala (uz iepakošanas līnijas) un iepilda burkās, kuras pēc tam aizver ar vāciņu un nodod pasterizācijai, ievērojot šādus noteikumus:

— 350 g burkas: 15 minūšu laikā temperatūru paaugstina līdz 100 °C, uztur šādā līmenī 25 minūtes, pēc tam pazemina līdz sākuma temperatūrai 15 minūšu laikā;

— 800 g burkas: 15 minūšu laikā temperatūru paaugstina līdz 105 °C, uztur šādā līmenī 45 minūtes, pēc tam pazemina līdz sākuma temperatūrai 15 minūšu laikā.

“Magiun de prune Topoloveni” burkas izņem no autoklāva, ievieto kastēs un glabā šim nolūkam īpaši ierīkotā vietā, proti, tīrā, vēsā (temperatūra nedrīkst pārsniegt 20 °C), labi vēdināmā ledus pagrabā, nepieļaujot neraksturīgu smaku iekļūšanu.

Plūmju tvaicēšanai, plūmju izspaidu iebiezināšanai un pēdējam “Magiun de prune Topoloveni” ražošanas posmam, proti, iepildīšanai liela tilpuma iepakojumos (mucās), ir vajadzīgs noteikts laiks, kas ir raksturīga “Magiun de prune Topoloveni” iezīme.

3.7. Īpaši noteikumi marķēšanai:

Marķēšanu veic noliktavā, ievērojot spēkā esošos noteikumus.

Uz katra iepakojuma ir jābūt ražotāja etiķetei ar norādi “Magiun de prune Topoloveni”.

Pēc reģistrēšanas Kopienā uz iepakojumam pievienotās etiķetes jābūt arī uzrakstam “aizsargāta ģeogrāfiskās izcelsmes norāde” vai saīsinājumam IGP (AĢIN) blakus produkta nosaukumam: “Magiun de prune Topoloveni”.

Uz etiķetes labajā pusē jābūt pārbaudes un sertificēšanas struktūrvienības produkta sertifikācijas atzīmei “LAREX CERT”.

4. Precīza ģeogrāfiskā apgabala definīcija:

“Magiun de prune Topoloveni” ražošanas ģeogrāfiskais apgabals atbilst šādai administratīvajai teritorijai:

— Topoloveni pilsēta,

— Vițichești ciems,

— Țigănești ciems,

— Boțarcani ciems,

— Gorănești ciems,

— Crințești ciems,

— Inuri ciems,

— Goleștii Badii ciems.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Topoloveni augļkopības apgabalā ir labvēlīgi nosacījumi plūmju audzēšanai, pateicoties mērenam kontinentālajam klimatam, augsnes un klimatiskajiem apstākļiem, jo īpaši nogāzēs, kur gada vidējā temperatūra ir augstāka nekā citos augļkopības apvidos. Apgabalam raksturīga brūngani sarkana podzolaugsne.

Visizplatītākais augsnes tips ir brūnzeme, proti, koluviālo nogulumu un aluviālo sanesu augsnes vai erodētas brūnzemju augsnes ar mazu vai vidēju humusa saturu.

Apgabalam raksturīgi augļkopībai labvēlīgi klimatiskie apstākļi: vidējā daudzgadu temperatūra ir 9,7 °C, absolūtā maksimālā temperatūra ir 38,8 °C un absolūtā minimālā temperatūra ir – 24,4 °C, gada vidējais nokrišņu daudzums sasniedzis 663,3 mm.

Pirmās rudens salnas var iestāties oktobra beigās un pēdējās salnas var novērot līdz aprīļa vidum vai – izņēmuma kārtā – arī ilgāk.

Izmantojamo šķirņu izvēli plūmju atlasei nosaka attiecīgā gada laika apstākļi.

Plūmju dārzi aizņem apmēram 25 % augļkopībai atvēlētās zemes, to kopējā platība Ardžešā (Argeș) ir apmēram 17 000 hektāru.

Vietējo iedzīvotāju zināšanas par plūmju atlasi, karsēšanas un nogatavināšanas nosacījumu ievērošanu, kā arī produkta kontroli pēc garšas ir veicinājušas ievārījuma ražošanas metodes saglabāšanu un uzlabošanu ģeogrāfiskajā apgabalā.

5.2. Produkta specifika:

“Magiun de prune Topoloveni” ir produkts, kuru iegūst no pilnībā gatavām, rūpīgi atlasītām un veselām plūmēm, kuras karsē īpašos katlos (ar divkāršām sieniņām), nepakļaujot tās tiešai uguns iedarbībai un visu laiku jaucot to masu ar koka maisītājiem. Tā kā no maisījuma iztvaikojis ūdens, “Magiun de prune Topoloveni” satur daudz šķīstošu un nešķīstošu pārtikas šķiedrvielu (34,2 %), tam nepievieno ne cukuru, ne arī kādus citus saldinātājus vai aromatizētājus, tam ir plūmju garša un smarža.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Magiun de prune Topoloveni” saikni ar ražošanas apgabalu veido tā reputācija, kuras pamatā ir ilgstošas īpašas ražošanas tradīcijas un izcilas veselībai labvēlīgas īpašības, kas tiek nodrošinātas, pateicoties vietējām zināšanām un vietējās metodes izmantošanai.

Saskaņā ar izstrādāto vietējo ražošanas metodi pārstrādā noteiktu šķirņu plūmes, ievietojot tās ar visu mizu atvērtos katlos ar divkāršām sieniņām un pastāvīgi maisot izspaidas, līdz pēc ilgstoša laikposma iegūst ievārījumu, kuram nepievieno ne cukuru, ne arī kādus citus konservantus.

Vietējo iedzīvotāju zināšanas un pieredze atšķiras no citu Rumānijas un blakus esošo reģionu iedzīvotāju zināšanām, jo karsēšanu un iebiezināšanu šeit veic atvērtos katlos ar divkāršām sieniņām, nevis vakuumā.

Vietējā ievārījuma izgatavošanas metode laika gaitā tika nodota no paaudzes paaudzē; produkta reputācija ir zināma visā noteiktajā ģeogrāfiskajā apgabalā un valstī.

Etnogrāfiskajos dokumentos minētais ievārījums aprakstīts kā svarīgs produkts lielākajai Topoloveni apgabala iedzīvotāju daļai, jo tas bijis viņu ienākumu avots. Topoloveni gadatirgus, kas ir svarīgākais tirdzniecības pasākums apgabalā, ir zināms visā dienvidu Piekarpatu reģionā ar plūmju produktu, jo īpaši ievārījuma, tirdzniecību.

“Magiun de prune Topoloveni” kvalitātes un īpašību iegūšanu garantē ūdens iztvaikošana no augļiem karsēšanas laikā, plūmju masas iebiezināšana kontrolētā temperatūrā un viendabīgums, kuru nodrošina, pastāvīgi apmaisot produktu ar koka maisītājiem. Šādi apstrādes posmi (paņēmieni) nav nevienā citā reģionā.

“Magiun de prune Topoloveni” reputācija ir saistīta ar senu ievārījuma ražošanas tradīciju Topoloveni. Saskaņā ar vietējos arhīvos pieejamām ziņām ievārījuma ražošanas tradīcija šajā apgabalā aizsākusies 1914. gadā, kad vietējā ģimene (Maximilian Popovici ģimene) izveidoja pirmo ievārījuma ražotni.

1941. gadā ražotni pārņēma Lauksaimniecības ministrija, kas piešķīra tai Topoloveni kooperatīva (Cooperativa din Topoloveni) nosaukumu un palielināja plūmju ievārījuma ražošanas jaudu. 1972. gadā atkal tika mainīts ražotnes nosaukums, pārdēvējot to par Pitešti (Pitești) dārzeņu un augļu uzņēmumu (Intreprinderea de legume și fructe Pitești). Pēc tam ražotni 1981. gadā ieguva vietējā pašvaldība, kas tai piešķīra Topoloveni dārzeņu un augļu ražošanas un pārstrādes uzņēmuma (Intreprinderea de prelucrarea și industrializarea legumelor si fructelor Topoloveni) nosaukumu. 2001. gadā to iegādājās SC Sonimpex Serv Com SRL. Uzņēmums šobrīd ražo apmēram 200 tonnas “Magiun de prune Topoloveni” gadā.

“Magiun de prune Topoloveni” reputāciju apliecina preses raksti un publikācijas (specializētos izdevumos) vietējā un valsts presē (Jurnalul Național, Adevărul, the Money Channel, Gândul, Capital), kurā bieži publicē informāciju par šo produktu, kā arī balvas, kuras iegūtas, kopš 2002. gada piedaloties dažādās izstādēs, jo īpaši Rumānijas Vispārējās rūpniecības savienības (Uniunea Generală a Industriașilor din Romănia) rīkotajā nacionālajā konservētu produktu izstādē (“Magiun” ieguva izcilības balvu – “Marca de Aur”). “Magiun de prune Topoloveni” 2010. gadā ir piešķirta arī ITQI (International Taste & Quality Institute) balva.

No 2008. gada līdz 2010. gadam vietējos un valsts plašsaziņas līdzekļos tika piedāvāti raidījumi par dažādiem tematiem, kuros popularizēja “Magiun de prune Topoloveni” īpašības. Produkta popularizēšanas turpināšana, realizējot to tādos pasākumos kā Topoloveni gadatirgus, veicina arī “Magiun de prune Topoloveni” autentiskuma saglabāšanu.

Vietējās pārtikas specifiskums, kas saistīts ar tradicionālo ievārījuma patēriņu, tika arī izcelts, iepazīstinot ar produktu (piedāvājot degustācijai) valsts un starptautiskās izstādēs un gadatirgos (“Semaine verte” un “Fruit Logistica” Berlīnē, “Alimentaria” Barselonā).

Atsauce uz specifikācijas publikāciju:

Tīmekļa vietne: http://www.mapam.ro, saite “Agricultura”, sadaļa “produse alimentare”.

http://www.madr.ro/pages/page.php?self=01&sub=0103&art=010305&var=010302

(1) OV L 93, 31.3.2006., 12. lpp.